Twee dood toe motor van brug afryDie motor het 15 m ver geval en op ‘n treinspoor beland. (Foto: Netcare911) Twee mense is dood en een beseer toe ŉ sportnutsvoertuig 15 meter ver van ŉ brug afgeval en op ŉ treinspoor beland het. Volgens paramedici verbonde aan die ambulansdiens Netcare911, het die ongeluk Sondag 06:40 op die N2 naby die KwaMashu-afrit in Durban plaasgevind. “Berigte vanaf die toneel dui daarop dat die bestuurder van die voertuig beheer verloor en deur die versperring langs die pad gery het. Die motor het 15 meter ver geval en op die treinspoor onder die brug beland. Die insittendes is uit die motor geslinger.” Met medici se aankoms op die toneel, het hulle gevind dat ŉ volwasse man en vrou noodlottige beserings opgedoen het en hulle is dood verklaar. Die ander passasier, ook ŉ volwasse man, het matige beserings opgedoen en is op die toneel behandel voordat hy per ambulans na ŉ nabygeleë hospitaal geneem is.